b"\n_START_ARTICLE_\nCogeneraci\xc3\xb3\n_START_SECTION_\nHist\xc3\xb2ria\n_START_PARAGRAPH_\nLa cogeneraci\xc3\xb3, tal com la coneixem avui en dia, es va iniciar a Europa a finals del segle XIX. _NEWLINE_La necessitat de les empreses de produir la seva pr\xc3\xb2pia electricitat sorgeix de les grans quantitats d'energia que aquestes requerien, aix\xc3\xad com la poca fiabilitat de les xarxes de distribuci\xc3\xb3 per oferir un subministrament continu. Cap a l'any 1900, la cogeneraci\xc3\xb3 subministrava quasi la meitat de l'energia el\xc3\xa8ctrica produ\xc3\xafda als EUA. Factors com la construcci\xc3\xb3 de centrals t\xc3\xa8rmiques, l'ampliaci\xc3\xb3 i millora de les xarxes de subministrament i la disminuci\xc3\xb3 dels preus de l'electricitat van provocar una davallada en la import\xc3\xa0ncia de la cogeneraci\xc3\xb3, de manera que, als voltants de 1970 la seva participaci\xc3\xb3 en la producci\xc3\xb3 d'energia el\xc3\xa8ctrica dequeia fins al voltant del 4%. No \xc3\xa9s fins a la crisi energ\xc3\xa8tica del 1973 que una norma anomenada PURPA (Public Uility Regulatory Policy Act)\xc2\xb9 estableix els principis b\xc3\xa0sics per la compra de l'electricitat produ\xc3\xafda pels cogeneradors, aconseguint aix\xc3\xad, el revifament dels projectes de cogeneraci\xc3\xb3.\n_START_SECTION_\nTurbina de vapor\n_START_PARAGRAPH_\nPel que fa a la cogeneraci\xc3\xb3 amb turbina de vapor, aquest tipus es caracteritza pel fet que l'energia mec\xc3\xa0nica es produeix a partir de l'expansi\xc3\xb3 de vapor d'alta pressi\xc3\xb3 dins la turbina. Els combustibles que s'utilitzen solen ser gas, fueloil, carb\xc3\xb3 o residus s\xc3\xb2lids, entre d'altres. Per altra banda, en aquest cas es poden utilitzar dos tipus de turbines, els quals permeten l'extracci\xc3\xb3 del vapor intermedi format, fent que es pugui aprofitar el vapor a menys pressi\xc3\xb3 i obtenir un millor rendiment energ\xc3\xa8tic.\n_START_SECTION_\nTurbina de gas\n_START_PARAGRAPH_\nEl segon tipus de cogeneraci\xc3\xb3 \xc3\xa9s amb turbina de gas. S'utilitza fuel com a combustible i despr\xc3\xa9s de la combusti\xc3\xb3, el gas format s'introdueix a la turbina. Aqu\xc3\xad \xc3\xa9s on l'energia del gas passa a energia mec\xc3\xa0nica. El gas que es gasta actua tamb\xc3\xa9 com a l\xc3\xadquid intermedi i tamb\xc3\xa9 per a produir vapor amb una caldera de recuperaci\xc3\xb3. L'energia residual que s'obt\xc3\xa9 d'aquest proc\xc3\xa9s es pot reutilitzar posteriorment per la demanda de calor que aquest proc\xc3\xa9s necessita. Aquest tipus de cogeneraci\xc3\xb3 s'utilitza en bombes, compressors, entre altres sistemes molt comuns. Cal destacar que aquest sistema t\xc3\xa9 diferents avantatges, entre els quals cal destacar el fet que aquest t\xc3\xa9 un gran ventall d'aplicacions i que t\xc3\xa9 una gran fiabilitat. A m\xc3\xa9s el gas que s'obt\xc3\xa9 t\xc3\xa9 un alt contingut en oxigen. Per contra, com a inconvenient cal destacar el fet que el fuel t\xc3\xa9 limitacions i que aquest sistema t\xc3\xa9 un per\xc3\xadode curt de vida.\n_START_SECTION_\nCicle combinat\n_START_PARAGRAPH_\nEl tercer tipus seria la cogeneraci\xc3\xb3 amb cicle combinat, que consisteix en la uni\xc3\xb3 dels sistemes de turbina de gas i turbina de baixa pressi\xc3\xb3. Els gasos produ\xc3\xafts a la combusti\xc3\xb3 s'utilitzen per a moure la turbina de gas. El gas es refreda en un intercanviador que en transmet l'energia t\xc3\xa8rmica al vapor, que s'encarrega de moure l'altra turbina. Aquest sistema pot arribar a una efici\xc3\xa8ncia energ\xc3\xa8tica del 60% per a la producci\xc3\xb3 el\xc3\xa8ctrica, i fins a un 85% per a la producci\xc3\xb3 conjunta d'energia el\xc3\xa8ctrica i energia t\xc3\xa8rmica.\n_START_SECTION_\nMotor alternatiu\n_START_PARAGRAPH_\nEl motor alternatiu t\xc3\xa9 un gran rendiment el\xc3\xa8ctric per\xc3\xb2 hi ha una gran dificultat en reutilitzar la calor que es produeix. Tot i aix\xc3\xb2, aquesta calor produ\xc3\xafda s'utilitza en la producci\xc3\xb3 d'aigua calent i en la generaci\xc3\xb3 d'aire calent. Aquest tipus de cogeneraci\xc3\xb3 permet respondre gaireb\xc3\xa9 instant\xc3\xa0niament a les fluctuacions en la demanda de l'energia el\xc3\xa8ctrica sense que el consum del motor augmenti notablement. Aix\xc3\xb2 fa que es pugui treballar en continu. Aquest sistema tamb\xc3\xa9 t\xc3\xa9 diferents avantatges entre els quals cal destacar el fet que t\xc3\xa9 un gran rendiment el\xc3\xa8ctric, tal com s'ha esmentat anteriorment, t\xc3\xa9 un baix cost i un llarg per\xc3\xadode de vida. Per contra, els inconvenients que cal destacar s\xc3\xb3n els alts costos de manteniment i que l'energia calor\xc3\xadfica es dispersa en grans quantitats.\n_START_SECTION_\nLa cogeneraci\xc3\xb3 a Espanya i a Europa\n_START_PARAGRAPH_\nTot i que a petita escala, la cogeneraci\xc3\xb3 ha estat sempre present en el panorama industrial espanyol. Al centre i al nord d'Espanya \xc3\xa9s on m\xc3\xa9s s'utilitza la cogeneraci\xc3\xb3. Encara que no s'est\xc3\xa0 desenvolupant de forma massiva tot i la implantaci\xc3\xb3 d'un nou decret sobre la venda d'electricitat Concretament a Espanya la cogeneraci\xc3\xb3 representa una gran part de demanda de l'energia el\xc3\xa8ctrica."